**TEE**

**Δελτίο Τύπου**

**ΤΕΧΝΙΚΟ ΕΠΙΜΕΛΗΤΗΡΙΟ ΕΛΛΑΔΑΣ**

13 Ιανουαρίου 2025

**Ξεκινά η υποβολή αιτήσεων για επιδοτήσεις κέντρων φροντίδας πρώιμης παιδικής ηλικίας (βρεφικών σταθμών)**

* **Επιδοτήσεις έως 300 χιλιάδες ευρώ για νέα ή υφιστάμενα κέντρα για επιπλέον 20.000 θέσεις για βρέφη από 2 μηνών έως 2,5 ετών μέχρι τις αρχές του 2026**

Ξεκίνησε σήμερα 13 Ιανουαρίου 2025 η παραγωγική λειτουργία της ηλεκτρονικής πλατφόρμας ( [vns-2-0.tee.gov.gr](https://web.tee.gr/ellada-2-0/apasxolisi-dexiotites-koinoniki-synochi/vns-2-0-tee-gov-gr/)) για την υποβολή αιτήσεων από ενδιαφερόμενους για ένταξη στο πρόγραμμα «υποστήριξη της έναρξης/δημιουργίας νέων κέντρων φροντίδας πρώιμης παιδικής ηλικίας ή νέων θέσεων σε υπάρχοντα κέντρα φροντίδας για βρέφη από 2 μηνών έως 2,5 ετών (παιδικά κέντρα)».

Τη δημιουργία νέων κέντρων φροντίδας πρώιμης παιδικής ηλικίας ή και την προσθήκη νέων θέσεων σε υπάρχοντα, χρηματοδοτεί το **Υπουργείο Κοινωνικής Συνοχής και Οικογένειας** με το ποσό των **70 εκατ. ευρώ μέσω του Ταμείου Ανάκαμψης και Ανθεκτικότητας**, σε συνεργασία με το Τεχνικό Επιμελητήριο Ελλάδας, που αποτελεί τον φορέα υλοποίησης του έργου.

Η **Υπουργός Κοινωνικής Συνοχής και Οικογένειας, Σοφία Ζαχαράκη** κάλεσε ήδη τους Δημάρχους, με σχετική επιστολή της προς την Κεντρική Ένωση Δήμων Ελλάδας, να αξιοποιήσουν τη δυνατότητα, η οποία δόθηκε με νομοθετική ρύθμιση του ΥΚΟΙΣΟ και στους ΟΤΑ α΄ βαθμού, να ενισχύσουν τις θέσεις στους υπάρχοντες δημοτικούς σταθμούς ή να δημιουργήσουν και νέες.

Πιο αναλυτικά, το πρόγραμμα αφορά στην οικονομική υποστήριξη δημόσιων επιχειρήσεων και φορέων του δημοσίου, των δήμων καθώς και ιδιωτών-επιχειρήσεων για τη **δημιουργία νέων βρεφονηπιακών σταθμών ή νέων τμημάτων στους υπάρχοντες** προκειμένου να δημιουργηθούν **επιπλέον 20.000 θέσεις για βρέφη από 2 μηνών έως 2,5 ετών** για την περίοδο έως και το α΄τρίμηνο του 2026.

Το πρόγραμμα απευθύνεται σε **δημόσιες και ιδιωτικές επιχειρήσεις, σε οργανώσεις της κοινωνίας των πολιτών καθώς και ΝΠΔΔ και ΟΤΑ α’ βαθμού**. Το ύψος της επιδότησης – ενίσχυσης ανέρχεται στο 50% του συνολικού κόστους (**μέγιστο ποσό 300.000 ανά σχέδιο**) και οι επιλέξιμες δαπάνες αφορούν:

1. **Κτιριακές υποδομές και διαμόρφωση εξωτερικού χώρου**
2. **Μόνιμο εξοπλισμό για την λειτουργία του σταθμού**
3. **Απαιτούμενες προπαρασκευαστικές και υποστηρικτικές μελέτες**

Η έναρξη επιλεξιμότητας δαπανών αρχίζει από την ημερομηνία υποβολής της αίτησης χρηματοδότησης από τους υποψήφιους δικαιούχους, η οποία γίνεται **μέσω της ηλεκτρονικής πλατφόρμας** <http://vns-2-0.tee.gov.gr/> **και διαρκεί μέχρι την εξάντληση του προϋπολογισμού.**

Η πρόσκληση θα παραμείνει **ανοιχτή προς υποβολή αιτήσεων μέχρι εξαντλήσεως του διαθέσιμου προϋπολογισμού** και θα ακολουθηθεί η διαδικασία της άμεσης αξιολόγησης με βάση την αρχή της χρονικής προτεραιότητας και τους διαθέσιμους πόρους (first come-first served).

Η **προθεσμία υλοποίησης** των εγκεκριμένων επιχειρηματικών σχεδίων είναι έως την **28η Φεβρουαρίου 2026**.

**Πιο αναλυτικά:**

**ΔΥΝΗΤΙΚΟΙ ΔΙΚΑΙΟΥΧΟΙ**

Δικαιούχοι του έργου είναι ιδιωτικές επιχειρήσεις, καθώς και Νομικά Πρόσωπα Δημοσίου Δικαίου Κεντρικής Διοίκησης ή Ο.Τ.Α. α’ βαθμού ή οι ίδιοι οι φορείς Κεντρικής Διοίκησης και οι Ο.Τ.Α., Οργανώσεις Κοινωνίας Πολιτών (ΟΚοιΠ) εντός των οποίων ήδη έχουν αδειοδοτηθεί και λειτουργούν ή δύνανται να αδειοδοτηθούν βρεφικοί και βρεφονηπιακοί σταθμοί που υποβάλλουν επενδυτικό σχέδιο (ΕΣ) για την έναρξη/δημιουργία **νέου** κέντρου φροντίδας πρώιμης παιδικής ηλικίας ή **νέων θέσεων σε υφιστάμενο** κέντρο φροντίδας για βρέφη από 2 μηνών έως 2,5 ετών.

Στο πλαίσιο του Έργου οι δυνητικοί δικαιούχοι που ανήκουν στην κατηγορία των ιδιωτικών επιχειρήσεων θα πρέπει να διαθέτουν τον επιλέξιμο **ΚΑΔ: 88.91 Δραστηριότητες βρεφονηπιακών και παιδικών σταθμών,** πριν την υποβολή της αίτησης χρηματοδότησης. Στις λοιπές περιπτώσεις ο ΚΑΔ 88.91 δεν απαιτείται να είναι ενεργός για την υποβολή της αίτησης χρηματοδότησης και την συμμετοχή στο πρόγραμμα.

**ΔΙΑΔΙΚΑΣΙΑ ΥΠΟΒΟΛΗΣ ΑΙΤΗΣΗΣ ΧΡΗΜΑΤΟΔΟΤΗΣΗΣ**

Οι αιτήσεις των ενδιαφερομένων για συμμετοχή στο Έργο υποβάλλονται **ΑΠΟΚΛΕΙΣΤΙΚΑ** **ηλεκτρονικά** από τους υποψηφίους Δικαιούχους μέσω ειδικής πλατφόρμας του Πληροφοριακού Συστήματος, που τηρεί και διαχειρίζεται ο Φορέας Υλοποίησης, στην ηλεκτρονική διεύθυνση  [vns-2-0.tee.gov.gr](https://web.tee.gr/ellada-2-0/apasxolisi-dexiotites-koinoniki-synochi/vns-2-0-tee-gov-gr/)

**ΕΠΙΛΕΞΙΜΕΣ ΔΑΠΑΝΕΣ**

Επιλέξιμες προς χρηματοδότηση από το Έργο είναι οι δαπάνες που στοχεύουν στον σχεδιασμό, τη διαμόρφωση, τον εξοπλισμό **νέων** **κέντρων φροντίδας** πρώιμης παιδικής ηλικίας ή **για τη δημιουργία νέων θέσεων σε υπάρχοντα κέντρα φροντίδας** για βρέφη από 2 μηνών έως 2,5 ετών (παιδικά κέντρα).

|  |  |  |
| --- | --- | --- |
| Α/Α | ΚΑΤΗΓΟΡΙΑ ∆ΑΠΑΝΗΣ | ΕΠΙΛΕΞΙΜΕΣ ΕΝΕΡΓΕΙΕΣ |
| 1. | Κτιριακές υποδομές και διαμόρφωση εξωτερικού χώρου | 1.1 Παρεμβάσεις επί του κτιρίου και του περιβάλλοντα χώρου για εξοικονόμηση ενέργειας1.2 Παρεμβάσεις επί του κτιρίου και του περιβάλλοντα χώρου για αναβάθμιση της υγιεινής και ασφάλειας.1.3 Παρεμβάσεις επί του κτιρίου και του περιβάλλοντα χώρου για διευκόλυνση ΑμΕΑ. |
| 2. | Μόνιμος εξοπλισμός για την λειτουργία του σταθμού | 2.1 Αγορά - μεταφορά - εγκατάσταση εξοπλισμού2.2 Εξοπλισμός εξοικονόμησης ενέργειας και προστασίας περιβάλλοντος2.3 Εξοπλισμός για την αναβάθμιση της υγιεινής και ασφάλειας στους χώρους της επιχείρησης.2.4 Πληροφοριακός εξοπλισμός και Λογισμικά2.5 Μεταφορικά Μέσα |
| 3. | Απαιτούμενες προπαρασκευαστικές και υποστηρικτικές μελέτες και υπηρεσίες | 3.1 Έκδοση Πιστοποιητικού Ενεργειακής Απόδοσης (ΠΕΑ) και εκπόνηση τεχνικών μελετών συνδυασμένη με δαπάνες των κατηγοριών 1 ή / και 2.3.2 Κόστος Παρακολούθησης Σεμιναρίων Παροχής Πρώτων Βοηθειών από Διαπιστευμένους Φορείς.3.3 Δαπάνη παρακολούθησης επενδυτικού σχεδίου |

**Επισημαίνεται ότι στο στάδιο της τελικής επαλήθευσης θα πρέπει να προκύπτουν οι νέες θέσεις βρεφών στη νέα άδεια λειτουργίας που προέκυψαν από τις επιχορηγούμενες δαπάνες. Σε διαφορετική περίπτωση θα γίνεται ανάκληση ολική ή μερική της χρηματοδότησης.**

**ΕΠΙΧΟΡΗΓΟΥΜΕΝΟΣ ΠΡΟΫΠΟΛΟΓΙΣΜΟΣ**

Για τον επιχορηγούμενο προϋπολογισμό (δημόσια δαπάνη και ιδιωτική συμμετοχή, *συμπ. Φ.Π.Α.*) κάθε επενδυτικού σχεδίου ισχύουν σωρευτικά οι παρακάτω προϋποθέσεις:

* *Η ένταση της ενίσχυσης είναι 50% επί του προϋπολογισμού του,*
* *Η δημόσια ενίσχυση δεν μπορεί να υπερβεί το ποσό των 300.000 ευρώ (συμπ. Φ.Π.Α.),*
* *Θα πρέπει να τηρούνται τα όρια Σώρευσης σύμφωνα με τον Κανονισμό (ΕΕ)* *2023/2831 της Επιτροπής της 13.12.2023 σχετικά με την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης στις* ***ενισχύσεις ήσσονος σημασίας****,*
* *Το ανώτατο ποσοστό, επί του συνολικού προϋπολογισμού, για κάθε κατηγορία επιλέξιμης δαπάνης έχει ως εξής:*

|  |  |  |
| --- | --- | --- |
| Κατηγορία Επιλέξιμης Δαπάνης | Περιγραφή | Ανώτατο ποσοστό συν. Προϋπ/σμού |
| i. κτιριακές υποδομές και διαμόρφωση εξωτερικού χώρου | Σύμφωνα με το Παράρτημα ΙΙ –Ενότητα 1 του οδηγού του προγράμματος | 80% |
| ii. μόνιμος εξοπλισμός για την λειτουργία του σταθμού | Σύμφωνα με το Παράρτημα ΙΙ –Ενότητα 2 του οδηγού του προγράμματος | 100% |
| iii. απαιτούμενες προπαρασκευαστικές και υποστηρικτικές μελέτες και υπηρεσίες | Σύμφωνα με το Παράρτημα ΙΙ –Ενότητα 3 του οδηγού του προγράμματος | 50% |

* ***Oι δαπάνες θα πρέπει να οδηγούν σε αύξηση της δυναμικότητας του βρεφικού σταθμού.*** *Στο αίτημα χρηματοδότησης οι υποψήφιοι θα δηλώνουν τις νέες θέσεις βρεφών που θα προκύψουν μέσω της υλοποίησης του Επενδυτικού Σχεδίου.* ***Για κάθε νέα θέση βρέφους η δημόσια επιχορήγηση δεν δύναται να ξεπερνά των ποσό των 3.400,00€ (συμπεριλαμβανομένου ΦΠΑ).***

**Ειδικότερα**:

|  |  |
| --- | --- |
| Δημιουργία θέσεων | Ανώτατο ποσό δημόσιας επιχορήγησης (συμπεριλαμβανομένου Φ.Π.Α.) |
| 1 | 3.400,00€ |
| 2 | 6.800,00€ |
| 3 | 10.200,00€ |
| ν\* | ν Χ 3.400,00€ |

*\* όπου ν ο αριθμός των θέσεων που θα δημιουργηθούν από την υλοποίηση του Επενδυτικού σχεδίου*

Σημειώνεται ότι ο Φόρος Προστιθέμενης Αξίας (ΦΠΑ) των επιλέξιμων δαπανών θεωρείται επιλέξιμη δαπάνη με την προϋπόθεση ότι ο δικαιούχος απαλλάσσεται από το καθεστώς Φ.Π.Α., σύμφωνα με τις διατάξεις του κώδικα Φ.Π.Α. όπως εκάστοτε ισχύει και όπως αποδεικνύεται με σχετική βεβαίωση από την αρμόδια Δ.Ο.Υ. ή από ορκωτό λογιστή ή από κατάλληλες λογιστικές εγγραφές. Ο Φ.Π.Α. που μπορεί να ανακτηθεί ή συμψηφιστεί με οποιονδήποτε τρόπο δεν μπορεί να θεωρηθεί επιλέξιμη δαπάνη, ακόμη και αν δεν ανακτάται από τον φορέα.

Σε περίπτωση που οι δαπάνες του δικαιούχου υπερβαίνουν το μέγιστο ύψος της ενίσχυσης, ο δικαιούχος καλύπτει τη διαφορά με ίδια κεφάλαια.

Οι δυνητικοί δικαιούχοι μπορούν να υποβάλουν μία μόνο αίτηση χρηματοδότησης ανά ΑΦΜ. Συνεπώς, εάν οι βρεφονηπιακοί σταθμοί λειτουργούν ως «υποκαταστήματα» κάτω από το ίδιο ΑΦΜ (και όχι ως αυτόνομές νομικές οντότητες), **υποβάλλεται μια και μοναδική πρόταση**, που όμως μπορεί να περιλαμβάνει δαπάνες που καλύπτουν ανάγκες και στους άλλους βρεφονηπιακούς, εφόσον βρίσκονται εντός της ίδιας Περιφέρειας.

Εάν όμως κάθε βρεφονηπιακός είναι ανεξάρτητη επιχείρηση με δικό του ΑΦΜ, τότε μπορούν να υποβληθούν ξεχωριστές προτάσεις. Επιχειρήσεις- εργοδότες που υποβάλλουν αίτηση ως κοινοπραξία δεν επιτρέπεται να υποβάλουν αίτηση και ως μεμονωμένα φυσικά ή νομικά πρόσωπα.

**Η ενίσχυση στους δικαιούχους θα καταβληθεί με:**

* Καταβολή προκαταβολής 40% της δημόσιας χρηματοδότησης, εφόσον ζητηθεί, με την προσκόμιση ισόποσης εγγυητικής επιστολής,
* Ενδιάμεση/σες καταβολή/λές,
* Αποπληρωμή

**ΜΕΘΟΔΟΣ ΚΑΙ Η ΔΙΑΔΙΚΑΣΙΑ ΑΞΙΟΛΟΓΗΣΗΣ**

Οι υποβληθείσες αιτήσεις αξιολογούνται με τη μέθοδο της **άμεσης αξιολόγησης**. Κατά τη διαδικασία της άμεσης αξιολόγησης, διενεργείται αυτοτελής αξιολόγηση κάθε νόμιμης και εμπρόθεσμης αίτησης, **με βάση την αρχή της χρονικής προτεραιότητας και τους διαθέσιμους πόρους**.

Οι αναλυτικοί όροι και προϋποθέσεις του προγράμματος εξειδικεύονται στον Οδηγό Εφαρμογής που βρίσκεται αναρτημένο στην ιστοσελίδα του προγράμματος vns-2-0.tee.gov.gr

Για περαιτέρω πληροφορίες καθώς και για τεχνική υποστήριξη για την υποβολή αιτήσεων χρηματοδότησης, οι ενδιαφερόμενοι μπορούν να απευθύνονται στο e-mail επικοινωνίας: vns.helpdesk@central.tee.gr